钦定古今图书集成/明伦汇编/闺媛典/第059卷 > 项氏女
## 钦定古今图书集成/明伦汇编/闺媛典/第059卷 > 项氏女

按《明外史列女传》：项氏女，秀水人，国子生道亨女，许
字吴江周应祁，精女工，解琴瑟，通《列女传》。事祖母及
母极孝。年十九，闻周病瘵，即持斋，日然香灯礼佛，默
有所祝。侍女辈窃听，微闻以身代语。一日，谓乳媪曰：
“未嫁而婿亡，当奈何？”曰：“‘未成妇，改字无害’。女正容曰：
‘昔贤以一剑许人，犹不忍负，况身乎’？”及讣闻，父母秘
其事。然传吴江人来，女已喻祖母，嘱其母入视。女留母坐，色甚温，母释然去。夜伺诸婢熟睡，独起以素丝
约发，衣内外悉易以缟，而纫其下裳。检衣物，当劳诸
婢者名标之，列之床上，大书于几曰：“上告父母，儿不
得奉一日驩，今为周郎死矣。”遂自缢。两家父母从其
志，竟合葬焉。